ΓΡΑΠΤΗ ΕΡΩΤΗΣΗ E-1028/97 υποβολή: Hiltrud Breyer (V) προς την Επιτροπή (19 Μαρτίου 1997)

Θέμα: Νομική βάση για την εμπορία προϊόντων που έχουν υποστεί γενετικές επεμβάσεις

Η οδηγία 90/220/ΕΟΚ ((ΕΕ L 117 της 8.5.1990, σελ. 15. )) και ο κανονισμός αριθ. 258/97 ((ΕΕ L 43 της 14.2.1997, σελ. 1. )) του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα και συστατικά τροφίμων (κανονισμός Novel Food) ρυθμίζουν την εμπορία γενετικώς παραχθέντων ή τροποποιημένων προϊόντων.

1. Σε ποιά ρύθμιση εμπίπτει η εμπορία διαγονιδιακών ωφέλιμων φυτών τα οποία χρησιμοποιούνται ως ζωοτροφές και συνεπώς φθάνουν έμμεσα επίσης στην αλυσίδα τροφίμων που προορίζονται για τους ανθρώπους;

2. α) Πώς ρυθμίζεται η εμπορία διαγονιδιακών ωφέλιμων φυτών τα οποία χρησιμοποιούνται άμεσα για τη διατροφή του ανθρώπου αλλά και ως ζωοτροφές καθώς και για την παραγωγή ανανεώσιμων πρώτων υλών;

β) Υπάρχουν προς τούτο πλείονες ή μια και μόνη διαδικασία;

γ) Ποιά είναι η συνάρτηση μεταξύ των εν λόγω διαδικασιών;

Απάντηση του κ. Bangemann εξ ονόματος της Επιτροπής (30 Μαΐου 1997)

1. Ελλείψει ειδικής νομοθεσίας σχετικά με τη διάθεση στην αγορά ζωοτροφών λαμβανομένων με σύγχρονες μεθόδους βιοτεχνολογίας, η οδηγία 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών (ΓΤΟ) στο περιβάλλον αποτελεί τη μόνη ισχύουσα νομοθετική πράξη για τη διάθεση στην αγορά ζωοτροφών που περιέχουν ή συνίστανται σε ΓΤΟ. Σύμφωνα με την οδηγία αυτή, η επιστημονική αξιολόγηση λαμβάνει υπόψη τους τυχόν κινδύνους για την υγεία του ανθρώπου και για το περιβάλλον που συνεπάγεται η ελευθέρωση των εν λόγω ΓΤΟ.

Η Επιτροπή επεξεργάζεται τώρα πρόταση νομοθετικής πράξης για ειδικές πρώτες ύλες ζωοτροφών η οποία θα εφαρμόζεται, μεταξύ άλλων, στις ζωοτροφές που παρασκευάζονται με σύγχρονες βιοτεχνολογικές μεθόδους.

2. Ο κανονισμός (ΕΚ) αριθ. 258/97 για τα νέα τρόφιμα και τα νέα συστατικά τροφίμων αφορά τη διάθεση στην αγορά τροφίμων και συστατικών τροφίμων που συνίσταται σε ή παράγονται από γενετικώς τροποποιημένους οργανισμούς.

Με βάση τα ανωτέρω προκύπτει ότι, για τους ΓΤΟ που πρόκειται να διατεθούν στην αγορά και ως τρόφιμα ή συστατικά τροφίμων και ως ζωοτροφές (ή για άλλες χρήσεις που δεν καλύπτονται από τη νομοθεσία για τα επιμέρους προϊόντα, όπως την παραγωγή ανανεώσιμων πρώτων υλών), πρέπει να ακολουθηθούν οι διαδικασίες λήψεως αδείας και του κανονισμού (ΕΚ) αριθ. 258/97 και της οδηγίας 90/220/ΕΟΚ.

Οι δύο διαδικασίες θα εφαρμοστούν σύμφωνα με τις διατάξεις του κανονισμού (ΕΚ) αριθ. 258/97 και της οδηγίας 90/220/ΕΟΚ αντιστοίχως. Επί παραδείγματι, το άρθρο 9 του κανονισμού (ΕΚ) αριθ. 258/97 ορίζει ότι τα άρθρα 11 έως 18 της οδηγίας 90/220/ΕΟΚ δεν εφαρμόζονται στα τρόφιμα και στα συστατικά τροφίμων που συνίστανται σε γενετικώς τροποποιημένους οργανισμούς δεδομένου ότι, όπως ορίζεται επίσης στο ίδιο άρθρο, οι αποφάσεις που λαμβάνονται δυνάμει του κανονισμού (ΕΚ) αριθ. 258/97 πρέπει να ανταποκρίνονται στις απαιτήσεις ασφαλείας της οδηγίας 90/220/ΕΟΚ όσον αφορά την προστασία του περιβάλλοντος. Η Επιτροπή πάντως θα λάβει τα αναγκαία μέτρα για να εξασφαλίσει την ομαλή εφαρμογή και των δύο διαδικασιών οι οποίες βασίζονται στην αξιολόγηση των τυχόν κινδύνων που συνεπάγονται για την υγεία του ανθρώπου και για το περιβάλλον τα εν λόγω προϊόντα.